Anne Baastrup (SF), 2007-04-25:
Nu er det jo ikke bare dagspressen, der har rejst spørgsmålet, for ministeren har jo også selv rejst det over for kommunerne.
Så er det, jeg ikke forstår, at man bare holder fast i de der 830 mio. kr., som man oprindelig har regnet sig frem til, og ikke i hele forløbet siger: Hvordan kan det så overhovedet lade sig gøre at få det til at hænge sammen til slut, således at den ret, som patienterne jo har fået, rent faktisk også kan udføres og gennemføres og opfyldes af kommunerne?
Skal jeg forstå ministeren sådan: Nul ekstra penge i 2007, vi venter til 2008?
Er det det, der er svaret, så bliver jeg lidt træt af det.
Den ene er, at vi ikke fører kommuneøkonomiforhandlinger i Folketingssalen, dem fører vi sammen med kommunerne.
Den anden ting er, at vi ikke fører kommuneøkonomiforhandlinger på et uoplyst grundlag.
Og der er ikke et oplyst grundlag.
Vi har lavet en meget klar aftale med kommunerne på et kvartalsmøde for, efter min bedste hukommelse 3, måske 4 uger siden – det hele går så stærkt – og det var et ganske udmærket møde, hvor vi vendte den her problemstilling, bekræftede hinanden i diskussionen: Hvad er det for nogle tal, vi har lagt til grund, og som vi har været enige om?
Der er en vis bekymring over, om det holder in real life, og derfor har vi aftalt, at det er vigtigt, at kommunerne nu bliver præcise med hensyn til at få indmeldt aktivitetsniveauet til Sundhedsstyrelsen, sådan at vi til brug for kommuneøkonomiforhandlingerne får et solidt grundlag at debattere på.
Det er, hvad der er at sige om den sag.
For det afgørende er, at lovgivningen er klar nok, og den siger jo noget om, hvad det er for nogle rettigheder, patienterne har, og det er kommunernes opgave at levere det.
Jeg er ret vild med ministerens evne til at snakke udenom.
For ministeren ved, at jeg ved, at når man snakker DUT-forhandlinger med kommunerne her i juni måned, handler det om 2008.
Mit spørgsmål går meget præcist på 2007, for kommunerne står på nuværende tidspunkt og kan se, at de ikke kan overholde de principper om, at man skal have genoptræning, når der ligger en genoptræningsplan.
Kommunerne har et problem i år 2007, og ministeren bliver ved med at snakke om 2008.
Skal jeg så forstå det sådan, at kommunerne ikke får en krone i 2007?
Dengang regeringen og kommunerne fandt ud af, at man havde regnet galt på det sociale område, foretog man jo sådan et midtvejsarrangement, og så fik man lige sendt nogle penge ud.
Kunne man ikke godt overveje at gøre lidt det samme for ikke at få smadret genoptræningen, før den rigtig kommer i gang?
Sådan er det.
Det er jo helt klart, at den skal kommunerne løse.
Så er det måske sådan, at kommunerne føler: Hold da op, nu løste vi den her opgave, og det holdt lidt hårdere, end vi egentlig havde regnet med.
Hvis det er sådan, er det en problemstilling, som kommunerne rejser over for regeringen, og så diskuterer vi det.
Hvad det giver anledning til, afhænger jo af, hvad vi i øvrigt diskuterer ved den lejlighed, hvor vi diskuterer de ting.
Og det gør vi altså hver sommer, når vi diskuterer økonomiforhandlinger.
Sådan er det; der er sådan set ikke noget hokuspokus ved det.
Det ville være ret ualmindeligt, hvis det var sådan, at vi efter dagspressen sådan havde, kan man sige, 24 økonomiforhandlinger hen over året, afhængigt af hvad for et tema der lige var oppe i debatten.
Altså, vi laver en samlet økonomisk aftale med kommunerne; vi har lavet en samlet flytning af amtskommunale ressourcer ud i kommunerne.
Det vil sikkert vise sig, når man regner efter engang, hvis ellers man kunne, at noget er vejet for tyndt af og noget er vejet for tungt af.
Det afgørende er jo, om det fuldt ud kan lade sig gøre, og det er det, vi har økonomiforhandlingerne til.
Der er sådan set ikke noget overraskende ved det her.
Det er jo ikke så forfærdelig lang tid siden, vi sidst snakkede om den her sag i Folketingets Sundhedsudvalg.
Og grunden til, at jeg rejser spørgsmålet om kommunernes forøgede udgifter til genoptræning år 2007, som vi kan se er stigende – og langt, langt større end forventet – er, at kommunerne jo har et behov for at vide, om de bliver kompenseret i 2007.
Sagen er jo den, at dengang man skulle beregne de 830 mio. kr., som kommunerne fik, tog ministeren udgangspunkt i Fyn og elaborerede de tal ud på landsplan.
Og nu er det så sådan, at på Fyn føler de virkelig, at de er skidt kørende, fordi regionen udskriver genoptræningsplaner og kommunerne ikke kan følge med.
For det beløb, der er overflyttet til kommunerne for at løfte den her nye opgave, som jeg tror vi kan vente os rigtig meget godt af – altså at kommunerne har fået genoptræningsopgaven – er et beløb, som er aftalt, ligesom alle beløbsflytninger oven på kommunalreformen er det, mellem Amtsrådsforeningen, som det jo var dengang, KL og regeringen.
Og det er så en opgave, som vi i enighed dengang prissatte til 830 mio. kr.
Det var alle parters bedste bud på det økonomitræk, der var i det gamle system i forbindelse med at løse den opgave.
Så vidste vi godt, at når den opgave flyttes, er afvejningen af penge forbundet med en vis usikkerhed, og derfor aftalte vi også, at det her er et område, vi skal holde skarpt øje med, både i 2006 for at se, hvordan den opgave blev løst det sidste år med de gamle amter, og i 2007 for at se, hvordan de nye kommuner griber den her opgave an.
Så virker det, som om der er et stort pres, og når jeg siger virker, er det, fordi det er det indtryk, jeg får, når jeg lægger øre til den almindelige debat mand og mand imellem og snakker med borgmestre og læser aviser.
Det kan ikke dokumenteres endnu, for på de indberetninger, vi har fået til Sundhedsstyrelsen, kan vi endnu ikke aflæse, hvad der er den reelle aktivitet derude – altså hvad der har med ressourcer at gøre, og hvad der hænger sammen med, at man først har skullet lave det organisatoriske set up.
Det kan jeg simpelt hen ikke se endnu.
Men vi har en klar aftale med KL om, hvordan den her sag skal håndteres, for vi aftalte som sagt, at der skulle følges op i 2008, og vi har så i lyset af den aktuelle debat på et kvartalsmøde for et par uger siden aftalt, at vi skal speede lidt op på det, og understreget vigtigheden af, at kommunerne indrapporterer til tiden og præcist til Sundhedsstyrelsen, så vi får et godt billede af første kvartal.
Når vi har det, har vi også basis for at snakke med KL om det her, og jeg har sådan set en forventning om, at det bliver et af mange gode temaer, vi skal drøfte, når vi tager hul på kommuneøkonomiforhandlingerne, hvad vi jo gør meget snart.
»Er ministeren, set i lyset af at det forventes, at udgifterne til genoptræning – og kommunernes kompensation heraf – er fejlbedømt for 2007, indstillet på at kompensere kommunerne for eventuelle merudgifter allerede i 2007?«
Skriftlig begrundelse
Ifølge oplysninger fra ministeren er udgifterne til genoptræning fastsat til 830 mio. kr. for 2007.
Så vidt spørgeren har forstået, er disse udgifter beregnet ud fra det hidtidige udgiftsniveau.
Da kommunalreformen har haft som et delformål at sætte genoptræning i centrum og derved i sig selv må forventes at give flere udgifter allerede i 2007, ønskes en klar tilkendegivelse fra ministerens side om, hvad kommunerne kan forvente.